8. mail toimus Keskkonnaõiguse Keskuse nõukogu koosolek. Koosolekul arutati KÕKi tegevusplaani 2013. aastaks ning kiideti heaks KÕKi majandusaasta aruanne 2012. aasta kohta. KÕKi nõukogu hinnang möödunud aastale oli positiivne – tegevused olid sisukad ja mitmekülgsed. Koosolekul pikendati ka KÕKi juhatuse volitusi, organisatsiooni juhtimist jätkavad sarnaselt senisega Kärt Vaarmari ja Siim Vahtrus.
Nõukogu poolt heakskiidetud majandusaasta aruanne pakub lisaks ülevaatele KÕKi tegevuse finantspoolest ka põhjaliku sisulist ülevaadet meie tehtud töödest ning tegevustest. 2012. aastal tegelesime varasemast enam juhtumitega. Projekti „Oska osaleda“ raames andsime tasuta õigusabi 24 juhtumis, tasulise õigusabi strateegilisteks juhtumiteks olid Saaremaa püsiühenduse, Esivere dolokivikarjääri, Noarootsi mingifarmi ja Paldiski LNG terminali juhtumid. Mitmete juhtumitega tegeleb KÕK edasi ka käesoleval aastal.
Avaliku sektori tellimusel koostatud analüüsidest on suuremad müra normtasemete regulatsiooni analüüs, keskkonnaõiguse kohtupraktika analüüs ja tööstusheite seaduse ja KeÜSi ühilduvuse võrdlev analüüs.
Eelmisel aastal jätkasime igakuist keskkonnaõiguse uudiskirja väljaandmist. KÕKi vedamisel toimusid avalikkuse kaasamise teemalised teabeõhtud ja koolitused ametnikele. Valmisid ka kaks juhendit, millest mahukam on „Oska osaleda“ – elektrooniline juhis, mis annab näpunäiteid planeeringutes ja keskkonnalubade menetluses osalemiseks.
KÕKi majandusaasta aruandest saab lisaks lugeda veel meie osalemise kohta seadusloome ja huvikaitse protsessides, samuti KÕKi plaanidest aastaks 2013.